pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-ประธานองค์การส่งเสริมการค้าต่างประเทศของญี่ปุ่นเข้าเยี่ยมคารวะ พลเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม
วันศุกร์ที่ 15 กุมภาพันธ์ 2562
ประธานองค์การส่งเสริมการค้าต่างประเทศของญี่ปุ่นเข้าเยี่ยมคารวะ พลเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม
ประธานองค์การส่งเสริมการค้าต่างประเทศของญี่ปุ่นเข้าเยี่ยมคารวะ พลเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม
วันนี้ (15 ก.พ. 2562) เวลา 17.00 น. นายฮิโรกิ มิทสึมะตะ ประธานองค์การส่งเสริมการค้าต่างประเทศของญี่ปุ่น ณ กรุงเทพฯ (Japan External Trade Organization : JETRO Bangkok) เข้าเยี่ยมคารวะพลเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม ณ ห้องรับรอง 1 ตึกบัญชาการ 1 ทําเนียบรัฐบาล สรุปสาระสําคัญการสนทนาดังนี้
รองนายกรัฐมนตรีฯ กล่าวต้อนรับ พร้อมขอบคุณ JETRO ที่เป็นหน่วยงานสนับสนุนการลงทุนของเอกชนญี่ปุ่นในไทย และยังช่วยรายงานผลการสํารวจแนวโน้มทางเศรษฐกิจของบริษัทร่วมทุนญี่ปุ่นในไทย ซึ่งการสํารวจความเห็นของสมาชิกหอการค้าญี่ปุ่น – กรุงเทพฯ เป็นประโยชน์ต่อรัฐบาลไทยในการกําหนดนโยบายเศรษฐกิจให้เหมาะสมรองรับความต้องการของภาคเอกชน โดยเฉพาะอย่างยิ่งญี่ปุ่นถือเป็นคู่ค้าและผู้ลงทุนที่สําคัญของไทย
ทั้งนี้ รายงานผลการสํารวจแนวโน้มทางเศรษฐกิจของบริษัทร่วมทุนญี่ปุ่นในไทย มีผลออกมาเป็นที่น่าพอใจ โดยผลของสภาพธุรกิจมีค่าประมาณการดีขึ้นเป็น ร้อยละ 25 ในช่วงครึ่งแรกของปี 2562 จากผลการสํารวจประเด็นเรื่องยอดขายโดยรวมพบว่าประมาณการยอดขายในรอบปี 2562 บริษัทที่คาดว่ายอดขายจะเพิ่มขึ้นคิดเป็น ร้อยละ 56 และบริษัทที่คิดว่ายอดขายจะเพิ่มขึ้นมากกว่าร้อยละ 20 คิดเป็นร้อยละ 6 โดยการประมาณการผลกําไร / ขาดทุน ในปี 2562 พบว่า บริษัทคาดการณ์ว่าจะกําไรจากผลประกอบการคิดเป็น ร้อยละ 82 และสัดส่วนของบริษัทที่คาดการณ์ว่าจะมีกําไรก่อนหักภาษีเพิ่มขึ้นเท่ากับร้อยละ 33 เป็นต้น
รองนายกรัฐมนตรีฯ แสดงความขอบคุณภาคเอกชนญี่ปุ่นที่เชื่อมั่นในศักยภาพของประเทศไทย โดยใช้ประเทศไทยเป็นฐานการผลิต และมาลงทุนในไทยอย่างต่อเนื่องโดยตลอด อย่างไรก็ดีประธานเจโทรฯ กล่าวว่าจากการสํารวจพบว่าภาคเอกชนญี่ปุ่นยังประสบข้อติดขัดเกี่ยวกับเรื่องศุลกากรและภาษีต่างๆ ที่ยังมีการดําเนินการที่ล่าช้ารวมทั้งปัญหาการขาดแคลนแรงงานโดยเฉพาะด้านวิศวกร ซึ่งรองนายกรัฐมนตรีรับจะนําผลสํารวจจากเจโทรไปพิจารณาต่อไป
************
รัฐบาลไทย-ข่าวทำเนียบรัฐบาล-รองนายกรัฐมนตรีเยี่ยมชมองค์กรความร่วมมือทางการวิจัยที่สหรัฐอเมริกา
วันพฤหัสบดีที่ 25 มกราคม 2561
รองนายกรัฐมนตรีเยี่ยมชมองค์กรความร่วมมือทางการวิจัยที่สหรัฐอเมริกา
พลอากาศเอก ประจิน จั่นตอง รองนายกรัฐมนตรีเยี่ยมชมองค์กรความร่วมมือทางการวิจัยที่สหรัฐอเมริกา
เมื่อวันที่ 24 มกราคม 2561 เวลา 14.00 น. พลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม ในฐานะรองนายกรัฐมนตรีที่กํากับดูแลสํานักงานคณะกรรมการวิจัยแห่งชาติ พร้อมด้วยคณะซึ่งประกอบด้วยผู้ช่วยศาสตราจารย์ ดร.นพปฎล สุนทรนนท์ รองเลขาธิการนายกรัฐมนตรีฝ่ายการเมือง รองศาสตราจารย์นายแพทย์สรนิต ศิลธรรม ปลัดกระทรวงวิทยาศาสตร์และเทคโนโลยี และศาสตราจารย์ ดร.เมธี เวชารัตนา ผู้บริหารสมาคมนักวิชาชีพไทยในอเมริกาและแคนาดา ได้เดินทางไปยังองค์กรความร่วมมือทางการวิจัย วิทยาศาสตร์ และเทคโนโลยี ระหว่างสาธารณรัฐเกาหลีและสหรัฐอเมริกา (Korea-U.S. Science Cooperation Center :KUSCO) ซึ่งตั้งอยู่ที่กรุงวอชิงตัน ดีซี สหรัฐอเมริกา เพื่อหารือและเยี่ยมชมองค์กรดังกล่าว โดยองค์กร KUSCO ทําหน้าที่ประสานงานและส่งเสริมการวิจัยการพัฒนาด้านวิทยาศาสตร์และเทคโนโลยีของทั้ง ๒ ประเทศ เพื่อยกระดับและสนับสนุนนักวิทยาศาสตร์และวิศวกรของสาธารณรัฐเกาหลีและสหรัฐอเมริกา
เมื่อคณะของรองนายกรัฐมนตรี ฯ ไปถึง นาย จองวู กัง (Mr. JONGWOO KANG) ผู้อํานวยการฝ่ายบริหารจัดการพร้อมด้วยคณะได้ให้การต้อนรับ จากนั้นจึงได้เป็นการหารือร่วมกันของรองนายกรัฐมนตรี ฯ และ ฝ่ายบริหารขององค์กร KUSCO โดยได้มีการพูดถึงนโยบายการพัฒนาการวิจัยและนวัตกรรมของสาธารณรัฐเกาหลีและสหรัฐอเมริกา โดยการเชื่อมความชํานาญและประสบการณ์ของนักวิจัยนานาชาติ และระบบบริหารจัดการกลไกการทํางานระหว่างสถานเอกอัครราชทูตและหน่วยงานประสานงานวิจัยในต่างประเทศ นอกจากนี้ได้มีการแลกเปลี่ยนข้อมูลและขับเคลื่อนงานวิจัยและนวัตกรรมของประเทศไทย สาธารณรัฐเกาหลี และสหรัฐอเมริกา ในรูปแบบขององค์กรที่จัดตั้งในสหรัฐอเมริกา โดยได้แลกเปลี่ยนเรียนรู้การจัดตั้ง KUSCO ในสหรัฐอเมริกา รวมถึงการสร้างเครือข่ายความร่วมมือ 3 ฝ่าย คือ ประเทศไทย สาธารณรัฐเกาหลี และสหรัฐอเมริกา ในด้านเทคโนโลยีที่สําคัญและสอดคล้องกับนโยบาย Thailand 4.0 ด้วย
* หมายเหตุ วันและเวลาในกําหนดการ คือ วันและเวลาท้องถิ่นของสหรัฐอเมริกา
....................................................................
กลุ่มประชาสัมพันธ์และเผยแพร่ สํานักโฆษก
ข้อมูลโดย พลอากาศเอก มณฑล สัชฌุกร
โฆษกประจํารองนายกรัฐมนตรี (พลอากาศเอก ประจิน จั่นตอง)
รัฐบาลไทย-ข่าวทำเนียบรัฐบาล-สาธิต เยี่ยมโรงพยาบาลสนาม ม.ธรรมศาสตร์รังสิต เตรียมรับมือโรคโควิด-19 [กระทรวงสาธารณสุข]
วันอังคารที่ 24 มีนาคม 2563
สาธิต เยี่ยมโรงพยาบาลสนาม ม.ธรรมศาสตร์รังสิต เตรียมรับมือโรคโควิด-19 [กระทรวงสาธารณสุข]
รัฐมนตรีช่วยว่าการกระทรวงสาธารณสุข เยี่ยมโรงพยาบาลสนาม มหาวิทยาลัยธรรมศาสตร์รังสิต เตรียมรองรับผู้ป่วยโรคโควิด-19 ที่ได้รับการรักษาจนอาการดีแล้วและอยู่ระหว่างกักตัว ตามมาตรฐานสากล
วันนี้ (24 มีนาคม 2563) ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วยนายแพทย์สมศักดิ์ อรรฆศิลป์ อธิบดีกรมการแพทย์ และผศ.ดร.ปริญญา เทวานฤมิตรกุล รองอธิการบดีฝ่ายความยั่งยืนและบริหารศูนย์รังสิต ตรวจเยี่ยมความพร้อมโรงพยาบาลสนาม รองรับผู้ป่วยโรคโควิด-19 ภายในมหาวิทยาลัยธรรมศาสตร์ ศูนย์รังสิต จ.ปทุมธานี
ดร.สาธิตกล่าวว่า กระทรวงสาธารณสุข ร่วมกับโรงเรียนแพทย์ 5 สถาบัน ได้แก่ คณะแพทยศาสตร์มหาวิทยาลัยธรรมศาสตร์ จุฬาลงกรณ์มหาวิทยาลัย คณะแพทยศาสตร์รามาธิบดี คณะแพทยศาสตร์ศิริราชพยาบาล และคณะแพทยศาสตร์วชิรพยาบาล จัดตั้งโรงพยาบาลสนามเพื่อรับมือกับการระบาดของโรคโควิด-19 โดยใช้อาคารดีลักซ์ ซึ่งเป็นหอพักบุคลากรและบุคคลภายนอกของมหาวิทยาลัยธรรมศาสตร์ ศูนย์รังสิต เป็นโรงพยาบาลสนาม จํานวน 308 เตียง รับเฉพาะผู้ป่วยที่ส่งต่อมาจากโรงพยาบาลที่ได้รับการรักษาจนอาการดีขึ้นแล้ว และอยู่ระหว่างการกักตัว มีการปิดกั้นให้เป็นสถานที่ปลอดเชื้อตามมาตรฐานสากล มีความปลอดภัยสูง ไม่แพร่เชื้อออกมาภายนอก 100% โดยใช้หุ่นยนต์แทนคน ป้องกันการแพร่ระบาด อาทิ การขนส่งยา อาหาร สื่อสาร ช่วยบรรเทาภาระงานของบุคลากรการแพทย์ ลดระยะเวลาที่ต้องใกล้ชิดผู้ติดเชื้อ
ดร.สาธิตกล่าวต่อว่า ขอขอบคุณเจ้าของกิจการและผู้ประกอบการโรงแรมจํานวนมากที่ได้แจ้งความประสงค์ให้ใช้พื้นที่ในการดูแลผู้ป่วย กระทรวงสาธารณสุข โดยกรมการแพทย์และกรมสนับสนุนบริการสุขภาพ จะเข้าไปดําเนินการตรวจสอบความพร้อมของพื้นที่หากได้มาตรฐานจะขึ้นบัญชีไว้ หากจําเป็นต้องใช้พื้นที่จะประสานไปยังโรงแรมเพื่อรองรับผู้ป่วยอีกทางหนึ่ง
“ในสถานการณ์ระบาดของโรคโควิด-19 ขณะนี้ ขอให้ทุกคนร่วมมือเปิดใจในการนําผู้ป่วยเข้ามารักษาในพื้นที่ ถ้าเราไม่ช่วยกัน หรือยอมรับผู้ป่วยมารักษา โรคก็อาจจะกลับมาที่ตัวเราได้” ดร.สาธิตกล่าว
****************************************** 24 มีนาคม 2563
รัฐบาลไทย-ข่าวทำเนียบรัฐบาล-​สธ.กำชับสำนักงานสาธารณสุขจังหวัด เฝ้าระวังโรคปอดบวม อากาศหนาวเย็น
วันพุธที่ 20 ธันวาคม 2560
​สธ.กําชับสํานักงานสาธารณสุขจังหวัด เฝ้าระวังโรคปอดบวม อากาศหนาวเย็น
ปลัดกระทรวงสาธารณสุข กําชับสํานักงานสาธารณสุขจังหวัด ดูแลประชาชนเฝ้าระวังโรคที่พบบ่อยในช่วงอากาศหนาวเย็น โดยเฉพาะผู้สูงอายุ เด็ก และผู้ป่วยเรื้อรังอาจพบปอดบวมได้ง่าย
นายแพทย์เจษฎา โชคดํารงสุข ปลัดกระทรวงสาธารณสุขให้สัมภาษณ์ว่า จากประกาศกรมอุตุนิยมวิทยารายงานสภาพอากาศว่า ในช่วงนี้ ประเทศไทยมีอากาศหนาวอุณหภูมิเปลี่ยนแปลงและจะลดลงอีก ประชาชนอาจเจ็บป่วยง่ายขึ้นจากโรคที่พบบ่อยเช่น ไข้หวัดใหญ่ ปอดบวม อุจจาระร่วง หัด หัดเยอรมัน อีสุกอีใส เป็นต้น โดยเฉพาะกลุ่มผู้สูงอายุ เด็กเล็ก ผู้มีโรคเรื้อรังประจําตัว เช่น โรคหัวใจ เบาหวาน และความดันโลหิตสูง มีร่างกายมีภูมิต้านทานน้อย ส่งผลให้เมื่อเจ็บป่วยแล้วมีอาการรุนแรงกว่าปกติ ในปี 2560 พบผู้ป่วยไข้หวัดใหญ่ 189,870 ราย เสียชีวิต 54 ราย ผู้ป่วยโรคปอดบวม 251,792 ราย เสียชีวิต 248 ราย ผู้ป่วยส่วนใหญ่เป็นผู้สูงอายุ และเด็กเล็ก ได้กําชับให้สํานักงานสาธารณสุขทุกจังหวัด โดยเฉพาะในภาคเหนือและภาคตะวันออกเฉียงเหนือ ซึ่งอากาศหนาวเย็นกว่าภาคอื่นๆ เฝ้าระวังโรค และออกให้ความรู้ประชาชนในการดูแลสุขภาพให้แข็งแรงตลอดช่วงฤดูหนาว
นายแพทย์เจษฎากล่าวต่อว่า ขอให้ประชาชนดูแลสุขภาพตนเองเพื่อป้องกันโรคที่มากับหน้าหนาวเช่น ปอดบวม ไข้หวัด ไข้หวัดใหญ่ เป็นต้น โดยรักษาความอบอุ่นของร่างกาย สวมเสื้อผ้าหนาๆ และเครื่องกันหนาว โดยเฉพาะบริเวณ หน้าอก ลําคอ ศีรษะและเท้า ออกกําลังกายสม่ําเสมอ พักผ่อนให้เพียงพอ รับประทานอาหารที่มีประโยชน์เพิ่มอาหารประเภทแป้งและไขมันเพื่อให้พลังงานแก่ร่างกาย ทาโลชั่นเพิ่มความชุ่มชื้นให้กับผิวหนัง ส่วนผู้ที่มีโรคประจําตัว เช่น เบาหวาน ความดันโลหิตสูง โรคหัวใจ หอบหืด เป็นต้น ควรหมั่นตรวจเช็คค่าความดันโลหิต ระดับน้ําตาลในเลือด และควบคุมน้ําหนักตัวให้อยู่ในเกณฑ์ที่เหมาะสม รับประทานยาตามที่แพทย์สั่งอย่างเคร่งครัด
นอกจากนี้เรื่องที่น่าเป็นห่วงคือ ความเชื่อเรื่องการดื่มสุราจะช่วยแก้หนาวได้ ซึ่งไม่เป็นความจริงและเป็นเรื่องที่อันตราย โดยในช่วงแรกหลังดื่มสุราจะรู้สึกร้อนวูบวาบ ซึ่งเกิดจากเส้นเลือดฝอยใต้ผิวหนังขยายตัว ผลที่ตามมาที่ประชาชนคิดไม่ถึงคือร่างกายจะสูญเสียความร้อนและน้ําออกทางผิวหนังอย่างรวดเร็ว อุณหภูมิในร่างกายลดต่ําลง หากดื่มเข้าไปมากแอลกอฮอล์จะออกฤทธิ์กดประสาทส่วนกลาง ทําให้เมาหลับไป ไม่ได้ดูแลร่างกายอบอุ่นอย่างเพียงพอ อาจเสียชีวิตจากภาวะอุณหภูมิร่างกายต่ําได้ ซึ่งพบในผู้ที่มีประวัติดื่มสุราเป็นประจําเกือบทุกปี และไม่ควรผิงไฟ โดยนําเตาถ่านหรือตะเกียงน้ํามันก๊าดเข้าไปจุดให้ความอบอุ่นในเต็นท์ เนื่องจากในควันไฟที่เกิดจากการเผาไหม้ จะมีก๊าซคาร์บอนไดออกไซด์และก๊าซคาร์บอนมอนอกไซด์ เมื่อผู้ที่อยู่ในเต็นท์หายใจเอาก๊าซ 2 ชนิดนี้เข้าไป จะทําให้เซลล์ของอวัยวะต่างๆ ขาดออกซิเจนไปเลี้ยง โดยเฉพาะสมอง ทําให้เกิดอาการง่วง หลับโดยไม่รู้ตัวและเสียชีวิตได้
อย่างไรก็ดี ในช่วงนี้ ภาคใต้จะยังมีฝนตกชุกหนาแน่นต่อเนื่องอีก 1 สัปดาห์ พื้นที่เฝ้าระวัง 3 จังหวัด คือ สุราษฎร์ธานี นครศรีธรรมราช พัทลุง ทําให้อากาศจะมีความชื้นสูง หากมีบุคคลในครอบครัว ป่วยเป็นไข้หวัด ขอให้นอนพักอย่างเต็มที่ ใช้ผ้าปิดปากและจมูกเวลาไอ จาม เพื่อป้องกันการแพร่เชื้อสู่ผู้อื่น หากอาการยังไม่ดีขึ้นภายใน 2 วัน ขอให้ไปพบเจ้าหน้าที่สาธารณสุขใกล้บ้านหรือหน่วยแพทย์เคลื่อนที่
รัฐบาลไทย-ข่าวทำเนียบรัฐบาล-สธ.ชื่นชม พยาบาลรีบช่วยชีวิตผู้ป่วยก่อน ขณะแต่งหน้าเตรียมเข้าพิธีวิวาห์
วันอาทิตย์ที่ 10 ธันวาคม 2560
สธ.ชื่นชม พยาบาลรีบช่วยชีวิตผู้ป่วยก่อน ขณะแต่งหน้าเตรียมเข้าพิธีวิวาห์
กระทรวงสาธารณสุข ชื่นชมพยาบาลสาวที่ช่วยชีวิตผู้ป่วยหมดสติ  แม้ในขณะที่กําลังแต่งหน้าเตรียมเข้าพิธีแต่งงาน
กระทรวงสาธารณสุข ชื่นชมพยาบาลสาวที่ช่วยชีวิตผู้ป่วยหมดสติ แม้ในขณะที่กําลังแต่งหน้าเตรียมเข้าพิธีแต่งงาน
นายแพทย์โอภาส การย์กวินพงศ์ รองปลัดกระทรวงสาธารณสุขในฐานะโฆษกกระทวงสาธารณสุขให้สัมภาษณ์ว่า นายแพทย์เจษฎา โชคดํารงสุข ปลัดกระทรวงสาธารณสุข ขอแสดงความยินดีและชื่นชมเป็นอย่างมากกับพยาบาลสาวที่กําลังเตรียาตัวเข้าพิธีแต่งงาน โดยเห็นชีวิตผู้ป่วยสําคัญกว่า ซึ่งต่อมาทราบชื่อว่านางสาว สุภาวิตา ทองใหญ่ หรือน้องเบ พยาบาลวิชาชีพประจําอยู่หอผู้ป่วยแผนกศัลยกรรมประสาทชาย โรงพยาบาลสุราษฎร์ธานีซึ่งขณะที่เธอกําลังแต่งหน้าอยู่ที่ร้านนั้นได้มีเจ้าหน้าที่กู้ชีพ-กู้ภัยอ.ขนอม จ.นครศรีธรรมราช มารับตัวผู้ป่วยวิกฤตฉุกเฉินชาวไทย อายุ 60 ปี นอนแน่นิ่ง แขนขาเกร็ง ไม่รู้สึกตัว จึงได้ขอเข้าไปช่วยเหลือ ได้กดหน้าอก เพื่อกระตุ้น และเรียกอยู่หลายครั้งผู้ป่วยก็ไม่ตอบสนองและ จากการตรวจเบื้องต้นพบว่า ชายดังกล่าวมีระดับออกซิเจนในเลือดต่ํา ชีพจรเต้นเร็วความดันสูง ซักประวัติจากญาติทราบว่าพบมีหลายโรคผู้ป่วยเป็นลมชักเกร็ง เนื่องจากพักผ่อนน้อยมีสภาวะเครียดจากโรคประจําตัว จึงให้การปฐมพยาบาลไปตลอดทางด้วยการให้อ๊อกซิเจน ดูอาการอย่างใกล้ชิด ขณะส่งตัวไปรักษาที่โรงพยาบาลมหาราชนครศรีธรรมราช ทําให้ผู้ป่วยปลอดภัย
นายแพทย์โอภาสกล่าวว่า ถือเป็นอีกหนึ่งตัวอย่างดีๆที่เกิดขึ้น ขอชื่นชมในการทําหน้าที่ ด้วยจิตบริการ ที่พร้อมช่วยเหลือผู้ป่วยให้รอดพ้นจากการเสียชีวิต แม้จะไม่ใช่ในเวลาและสถานที่ที่ต้องทํางาน นับเป็นตัวแทนของวิชาชีพ ของกระทรวงสาธารณสุข เป็นที่ชื่นชมของผู้พบเห็นและทราบข่าว โดยทางกระทรวงสาธารณสุขจะได้ส่งจดหมายแสดงความชื่นชมและขอบคุณไปยังพยาบาลท่านนี้ต่อไป
********************* 10ธันวาคม 2560
รัฐบาลไทย-ข่าวทำเนียบรัฐบาล-รฟม. ปรับเวลาปิดให้บริการรถไฟฟ้า MRT รวมถึงอาคารและลานจอดแล้วจรทุกแห่ง เป็นเวลา 21.30 น. ตั้งแต่วันที่ 3 เมษายน 2563 เป็นต้นไป [กระทรวงคมนาคม]
วันศุกร์ที่ 3 เมษายน 2563
รฟม. ปรับเวลาปิดให้บริการรถไฟฟ้า MRT รวมถึงอาคารและลานจอดแล้วจรทุกแห่ง เป็นเวลา 21.30 น. ตั้งแต่วันที่ 3 เมษายน 2563 เป็นต้นไป [กระทรวงคมนาคม]
รฟม. ปรับเวลาปิดให้บริการรถไฟฟ้า MRT รวมถึงอาคารและลานจอดแล้วจรทุกแห่ง เป็นเวลา 21.30 น. ตั้งแต่วันที่ 3 เมษายน 2563 เป็นต้นไป
ฉบับที่ 330/2563
รฟม. ปรับเวลาปิดให้บริการรถไฟฟ้า MRT รวมถึงอาคารและลานจอดแล้วจรทุกแห่ง เป็นเวลา 21.30 น. ตั้งแต่วันที่ 3 เมษายน 2563 เป็นต้นไป
ตามที่รัฐบาลได้ประกาศข้อกําหนดออกตามความในมาตรา 9 แห่งพระราชกําหนดการบริหารราชการในสถานการณ์ฉุกเฉิน พ.ศ. 2548 (ฉบับที่ 2) ห้ามบุคคลออกนอกเคหสถานระหว่างเวลา 22.00 น. ถึง 04.00 น. ของวันรุ่งขึ้น โดยมีผลบังคับตั้งแต่คืนวันที่ 3 เมษายน 2563 เป็นต้นไป จนกว่าจะมีประกาศเปลี่ยนแปลง นั้น
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคม และบริษัท ทางด่วนและรถไฟฟ้ากรุงเทพ จํากัด (มหาชน) (BEM) ผู้ให้บริการรถไฟฟ้า MRT พร้อมให้ความร่วมมือกับรัฐบาลในการป้องกันและลดการแพร่ระบาดของโรคติดเชื้อไวรัส COVID-19 โดยตั้งแต่วันที่ 3 เมษายน 2563 เป็นต้นไป รถไฟฟ้ามหานคร สายเฉลิมรัชมงคล (MRT สายสีน้ําเงิน) และสายฉลองรัชธรรม (MRT สายสีม่วง) จะเปลี่ยนแปลงเวลาให้บริการ ตั้งแต่เวลา 06.00 – 21.30 น. โดยรถขบวนสุดท้ายจะถึงสถานีปลายทางเวลา 21.30 น. ผู้โดยสารสามารถตรวจสอบตารางการเดินรถและเวลารถไฟฟ้าขบวนสุดท้ายได้จากประกาศภายในสถานี
สําหรับอาคารและลานจอดแล้วจรของ รฟม. ทั้งหมดจะเปลี่ยนแปลงเวลาให้บริการเป็นตั้งแต่เวลา 05.00 ถึง 21.30 น. เพื่อให้สอดคล้องกับเวลาให้บริการของรถไฟฟ้า โดยมีที่จอดรถในแนวสายทางรถไฟฟ้า MRT สายสีน้ําเงิน จํานวน 13 แห่ง ได้แก่ อาคารจอดแล้วจรที่สถานีลาดพร้าว สถานีศูนย์วัฒนธรรมแห่งประเทศไทย สถานีหลักสอง (2 อาคาร) และลานจอดแล้วจรที่สถานีรัชดาภิเษก สถานีห้วยขวาง สถานีศูนย์วัฒนธรรมแห่งประเทศไทย (2 ลาน) สถานีพระราม 9 สถานีเพชรบุรี สถานีศูนย์การประชุมแห่งชาติสิริกิติ์ (2 ลาน) และสถานีสามย่าน ที่จอดรถในแนวสายทางรถไฟฟ้า MRT สายสีม่วง จํานวน 4 แห่ง ได้แก่ อาคารจอดแล้วจรที่สถานีคลองบางไผ่ สถานีสามแยกบางใหญ่ สถานีบางรักน้อยท่าอิฐ และสถานีแยกนนทบุรี 1 รวมถึงที่จอดรถในแนวสายทางรถไฟฟ้าสายสีเขียว ช่วงแบริ่ง - สมุทรปราการ จํานวน 1 แห่ง คือ ลานจอดแล้วจรที่สถานีเคหะสมุทรปราการ
ทั้งนี้ รฟม. และ BEM ขอความร่วมมือผู้โดยสารรถไฟฟ้า MRT สวมหน้ากากอนามัย และปฏิบัติตามมาตรการ Social Distancing โดยเว้นระยะห่างระหว่างกัน 1 - 2 เมตร ทุกครั้งที่เข้าใช้บริการในระบบรถไฟฟ้า MRT พร้อมทั้งขอส่งกําลังใจให้ทุกคนร่วมดูแลสุขภาพอนามัยของตนเองและคนรอบข้าง เพื่อก้าวผ่านสถานการณ์นี้ไปด้วยกัน สอบถามรายละเอียดและข้อมูลข่าวสารเพิ่มเติมได้ที่เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทร. 0 2716 4044
รัฐบาลไทย-ข่าวทำเนียบรัฐบาล-เปิดโครงการความร่วมมือกับกองทัพอากาศ ยับยั้งและบรรเทาความรุนแรงของการเกิดพายุลูกเห็บและหมอกควันไฟป่า
วันพุธที่ 11 มีนาคม 2563
เปิดโครงการความร่วมมือกับกองทัพอากาศ ยับยั้งและบรรเทาความรุนแรงของการเกิดพายุลูกเห็บและหมอกควันไฟป่า
รมช.ธรรมนัส เปิดโครงการความร่วมมือกับกองทัพอากาศ ยับยั้งและบรรเทาความรุนแรงของการเกิดพายุลูกเห็บและหมอกควันไฟป่า
ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ เปิดเผยภายหลังแถลงข่าวการปฏิบัติการฝนหลวงยับยั้งความรุนแรงของการเกิดพายุลูกเห็บ และบรรเทาปัญหาหมอกควันไฟป่า ภายใต้โครงการความร่วมมือกับกองทัพอากาศ ประจําปี 2563 ณ บริเวณท่าอากาศยานทหารกองบิน 41 จ.เชียงใหม่ ว่า กระทรวงเกษตรและสหกรณ์ มีความห่วงใยพี่น้องเกษตรกรและประชาชนในเขตพื้นที่ภาคเหนือและภาคตะวันออกเฉียงเหนือ จากพายุฤดูร้อน โดยมีพายุฝนฟ้าคะนอง ลมกระโชกแรงและอาจทําให้มีลูกเห็บตกได้ในบางพื้นที่ ส่งผลให้เกิดความเสียหายต่อผลผลิตของเกษตรกร จึงมอบให้ทางกรมฝนหลวงและการบินเกษตร ประสานความร่วมมือกับกองทัพอากาศ ดําเนินการตามแผนยุทธศาสตร์ เพื่อเพิ่มประสิทธิภาพการป้องกัน แก้ไขปัญหาภัยแล้ง และการบรรเทาภัยพิบัติเชิงพื้นที่ด้วยการปฏิบัติการฝนหลวง โดยให้ปฏิบัติงานด้วยความรวดเร็วและต่อเนื่อง
“ในช่วงเดือนกุมภาพันธ์ - เมษายนของทุกปี มักเกิดพายุฤดูร้อน ฝนฟ้าคะนอง ลมกระโชกแรง และมีลูกเห็บตก เพื่อเป็นการยับยั้ง บรรเทาความรุนแรงของพายุลูกเห็บ ทางกระทรวงเกษตรฯจึงสั่งการไปยังกรมฝนหลวงและการบินเกษตรให้ใช้เครื่องบินสมรรถนะสูงที่เข้าถึงเป้าหมายได้อย่างรวดเร็ว และใช้นวัตกรรมใหม่คือพลุซิลเวอร์ไอโอไดด์เพื่อเพิ่มปริมาณแกนผลึกน้ําแข็งในเมฆเย็นที่มีอุณหภูมิต่ํากว่า 0 องศาเซลเซียส ทําให้ลดการเกิดผลึกน้ําแข็งขนาดใหญ่กลายเป็นผลึกน้ําแข็งขนาดเล็กจํานวนมาก และละลายเป็นเม็ดฝนตกลงสู่พื้น เพื่อลดความหนาแน่นของหมอกควัน ลดปัญหาฝุ่นละออง ขนาดเล็ก PM2.5 รวมทั้งการเพิ่มความชุ่มชื้นและปริมาณน้ําฝนให้กับพื้นที่ป่าไม้” ร้อยเอกธรรมนัส กล่าว
นายสุรสีห์ กิตติมณฑล อธิบดีกรมฝนหลวงและการบินเกษตร ได้กล่าวเพิ่มเติมว่า กรมฝนหลวงและการบินเกษตรมีการเปิดปฏิบัติการฝนหลวงประจําปี ตั้งแต่วันที่ 17 กุมภาพันธ์ที่ผ่านมา เนื่องจากสถานการณ์ภัยแล้งและภัยพิบัติมีความรุนแรง ซึ่งเป็นการปฏิบัติการเร็วกว่าทุกๆปี สําหรับการปฏิบัติการยับยั้งพายุลูกเห็บ ได้มีการตั้งหน่วยปฏิบัติการ3 หน่วย ได้แก่ หน่วยฯ จังหวัดเชียงใหม่ จังหวัดพิษณุโลก และหน่วยฯ จังหวัด อุดรธานี ตั้งแต่
วันที่ 17 กุมภาพันธ์ – 31 พฤษภาคม 2563 และได้มีการปฏิบัติการบรรเทาหมอกควันไฟป่าในพื้นที่ ภาคเหนือ โดยมีการตั้งหน่วยปฏิบัติการ 2 หน่วย ได้แก่หน่วยฯ จังหวัดเชียงใหม่ และหน่วยฯ จังหวัดพิษณุโลก ตั้งแต่วันที่ 3 กุมภาพันธ์ – 30 เมษายน 2563
ทั้งนี้ทางกรมฝนหลวงและการบินเกษตร โดยศูนย์ปฏิบัติการฝนหลวงภาคเหนือ และศูนย์ปฏิบัติการฝนหลวงภาคตะวันออกเฉียงเหนือ จะติดตามสภาพอากาศและสถานการณ์ภัยพิบัติอย่างใกล้ชิดและต่อเนื่อง พร้อมทั้งให้พี่น้องเกษตรกรหรือประชาชนทั่วไปนั้นสามารถแจ้งข้อมูลและส่งรูปภาพการเกิดลูกเห็บในพื้นที่ เพื่อสนับสนุนข้อมูลแก่การปฏิบัติการยับยั้งและบรรเทาความรุนแรงจากลูกเห็บทาง Facebook กรมฝนหลวงและการบินเกษตร ศูนย์ปฏิบัติการฝนหลวงภาคเหนือและศูนย์ปฏิบัติการฝนหลวงภาคตะวันออกเฉียงเหนือ นอกจากนี้ยังสามารถติดตามข้อมูล ผลตรวจเรดาร์ทั่วประเทศทางเว็บไซต์ของกรมฝนหลวงและการบินเกษตร และสามารถติดตามการแจ้งเตือนสภาพอากาศโอกาสเกิดลูกเห็บได้ทางช่องทางต่างๆ ของกรมฝนหลวงและการบินเกษตร
รัฐบาลไทย-ข่าวทำเนียบรัฐบาล-พาณิชย์เดินหน้าเปิดตลาดประชารัฐต้องชม “กาดสวนสาฯ มาม่วนใจ๋ เมืองปัว”
วันอังคารที่ 20 กุมภาพันธ์ 2561
พาณิชย์เดินหน้าเปิดตลาดประชารัฐต้องชม “กาดสวนสาฯ มาม่วนใจ๋ เมืองปัว”
นางนันทวัลย์ ศกุนตนาค ปลัดกระทรวงพาณิชย์ เปิดเผยว่า กระทรวงพาณิชย์ได้ดําเนินการส่งเสริมและสร้างความเข้มแข็งให้กับเศรษฐกิจชุมชนตามนโยบายของรัฐบาล โดยให้ความสําคัญกับเกษตรกร วิสาหกิจชุมชน และผู้ประกอบการในแต่ละท้องถิ่น
เพื่อยกระดับศักยภาพการค้าในประเทศให้สามารถขยายตลาดในท้องถิ่นไปสู่ตลาดในภูมิภาค โดยใช้ระบบกลไกตลาดที่มีการดูแลและส่งเสริมอย่างต่อเนื่องเพื่อสนับสนุนโครงสร้างทางการค้าให้เอื้อต่อความเจริญเติบโตของท้องถิ่น ผลักดันเศรษฐกิจฐานราก ยกระดับรายได้ให้กับประชาชน สนับสนุนให้เศรษฐกิจของประเทศมีการเจริญเติบโตอย่างมั่นคงและยั่งยืน
กระทรวงพาณิชย์ โดยกรมการค้าภายใน จึงได้ดําเนินโครงการตลาดต้องชม โดยการส่งเสริม พัฒนา และยกระดับตลาดชุมชน ตั้งแต่ปี 2559 และปัจจุบันได้บูรณาการทํางานภายใต้โครงการตลาดประชารัฐร่วมกับกระทรวงมหาดไทย และไทยนิยมยั่งยืนของรัฐบาล ในการส่งเสริมการเพิ่มพื้นที่จําหน่ายสินค้าให้แก่เกษตรกรผู้มีรายได้น้อย และผู้ประกอบการที่เดือดร้อนจากการไม่มีสถานที่จําหน่ายได้มีที่จําหน่ายสินค้า กระทรวงพาณิชย์ได้มุ่งหวังให้ตลาดประชารัฐต้องชมเป็นมากกว่าตลาดที่จําหน่ายสินค้า แต่เป็นสถานที่แสดงออกถึงอัตลักษณ์วัฒนธรรมและวิถีชีวิตท้องถิ่น โดยปัจจุบันได้ดําเนินการเปิดตลาดต้องชมไปแล้ว จํานวน 172 แห่ง ทั่วประเทศ และในปี 2561 มีเป้าหมายจะเปิดตลาดต้องชม จํานวน 77 แห่ง ในปี 2561 รวมตลอดโครงการ 3 ปี มีเป้าหมาย รวมทั้งสิ้น 231 แห่งโดยในวันที่ 16 กุมภาพันธ์ 2561 กระทรวงพาณิชย์ได้จัดพิธีเปิด ตลาดประชารัฐต้องชม“กาดสวนสาฯ มาม่วนใจ๋ เมืองปัว” อําเภอปัว จังหวัดน่าน เป็นตลาดประชารัฐต้องชมแห่งที่ 4 ของจังหวัดน่าน และแห่งที่ 174 ของประเทศ ซึ่งตลาดแห่งนี้มีการส่งเสริมและพัฒนาการท่องเที่ยว เผยแพร่วิถีชีวิต ศิลปวัฒนธรรม สินค้าพื้นเมืองและผลิตภัณฑ์จากภูมิปัญญาท้องถิ่นของอําเภอปัว อาทิ ผ้าทอสําเร็จรูปพื้นเมือง ของฝาก ของที่ระลึก เป็นต้น อีกทั้งยังเป็นตลาดที่เปิดโอกาสให้กลุ่มผู้ผลิตผลิตภัณฑ์ชุมชนได้มีสถานที่จําหน่ายสินค้า สร้างรายได้ให้กับชุมชน นอกจากนี้ยังเป็นการส่งเสริมผู้ประกอบการในตลาดได้มีการเรียนรู้ในการพัฒนาด้านการตลาด และดึงอัตลักษณ์ของชุมชนออกมาให้นักท่องเที่ยวได้สัมผัส และมีการเชื่อมโยงการท่องเที่ยวอื่นๆ ในพื้นที่อีกด้วย
ปลัดกระทรวงพาณิชย์ กล่าวเพิ่มเติมว่า นอกจากนี้ ยังได้ลงพื้นที่ติดตามและดูงาน เพื่อเชื่อมโยงการท่องเที่ยวจังหวัดน่านกับตลาดต้องชม เช่น วัดภูเก็ต กลุ่มผ้าทอไทลื้อบ้านเก็ต อําเภอปัว และวัดหนองแดง อําเภอเชียงกลาง ซึ่งกระทรวงพาณิชย์จะเร่งส่งเสริมการตลาดเชื่อมโยงกับการท่องเที่ยวให้มากยิ่งขึ้น ตลอดจนจัดโครงการฝึกอบรมให้กับผู้ค้าในการทําการตลาดออนไลน์ด้วย เพื่อเพิ่มปริมาณการค้าให้มากขึ้น พัฒนาศักยภาพของผู้ประกอบการ ให้สามารถแข่งขันและทําตลาดได้อย่างต่อเนื่องและยั่งยืน และนอกจากนี้กระทรวงพาณิชย์ยังได้ดําเนินโครงการตลาดประชารัฐโมเดิร์นเทรด โดยบูรณาการร่วมกับจังหวัด บริษัท ประชารัฐรักสามัคคี จํากัด และห้างสรรพสินค้าในการจัดสรรพื้นที่ให้ประชาชนได้มีพื้นที่จําหน่ายสินค้าในห้างสรรพสินค้า ซึ่งจะเป็นการส่งเสริมช่องทางการตลาด และช่วยผู้มีรายได้น้อยได้อีกทางหนึ่ง
รัฐบาลไทย-ข่าวทำเนียบรัฐบาล-กรมอนามัย แนะ สปาสัตว์-สถานรับฝากเลี้ยง ปฏิบัติตามข้อแนะนำ ป้องกันโควิด-19 [กระทรวงสาธารณสุข]
วันอังคารที่ 12 พฤษภาคม 2563
กรมอนามัย แนะ สปาสัตว์-สถานรับฝากเลี้ยง ปฏิบัติตามข้อแนะนํา ป้องกันโควิด-19 [กระทรวงสาธารณสุข]
กรมอนามัย แนะ สปาสัตว์-สถานรับฝากเลี้ยง ปฏิบัติตามข้อแนะนํา ป้องกันโควิด-19
กรมอนามัย กระทรวงสาธารณสุข แนะ สถานที่ให้บริการ สปา อาบน้ํา ตัดขน รับเลี้ยงหรือรับฝากสัตว์ ปฏิบัติตามแนวทางด้านสาธารณสุข เพื่อป้องกันโรคติดเชื้อโควิด-19
แพทย์หญิงพรรณพิมล วิปุลากร อธิบดีกรมอนามัย กล่าวว่า สถานที่ให้บริการสปา อาบน้ํา ตัดขน รับเลี้ยงหรือรับฝากสัตว์ อาจเป็นแหล่งเสี่ยงต่อการแพร่กระจายของเชื้อโควิด-19 กรมอนามัยได้จัดทําแนวทางปฏิบัติด้านสาธารณสุข โดยให้เจ้าของร้านต้องปฏิบัติตั้งแต่บันทึกรายชื่อ ที่อยู่ เบอร์โทรศัพท์เคลื่อนที่ วันที่และเวลาของผู้ที่นําสัตว์มารับบริการทุกราย เพื่อให้สามารถติดตามตัวได้กรณีต้องมีการสอบสวนโรค จัดให้มีที่ล้างมือพร้อมสบู่และน้ํา หรือเจลแอลกอฮอล์ให้พนักงาน สําหรับผู้ที่นําสัตว์มารับบริการและผู้มาติดต่อต้องสวมหน้ากากผ้าหรือหน้ากากอนามัยตลอดเวลา จํากัดจํานวนผู้มารับบริการที่อยู่ในร้านไม่ให้หนาแน่น และทําความสะอาดภาชนะอุปกรณ์ เครื่องมือต่าง ๆ รวมทั้งกรงที่ใส่สัตว์เลี้ยงทุกครั้งก่อนและหลังรับฝากเลี้ยงด้วยน้ํายาทําความสะอาด และฆ่าเชื้อโรคด้วยแอลกอฮอล์ 70 เปอร์เซ็นต์ หรือโซเดียมไฮโปคลอไรท์ 0.1 เปอร์เซ็นต์ นอกจากนี้ในส่วนของภาชนะ ใส่อาหารสัตว์ต้องไม่มีเศษอาหารตกค้าง อุปกรณ์เครื่องใช้ เช่น ผ้าเช็ดขนสัตว์ ผ้าคลุมตัวสัตว์ เบาะรองนอน และของเล่นสัตว์ ให้ใช้กับสัตว์ต่อตัวเพียงครั้งเดียว ไม่ใช้ซ้ํา เมื่อใช้เสร็จแล้วให้ทําความสะอาดทุกครั้ง
แพทย์หญิงพรรณพิมล กล่าวต่อไปว่า การทําความสะอาดภายในร้านนั้นให้ทําความสะอาดทุกวันก่อนและหลังให้บริการ จัดระยะห่างที่นั่งรอรับบริการ และระยะห่างจุดที่ให้บริการสัตว์ เช่น ที่อาบน้ําสัตว์ โต๊ะตัดขนสัตว์ 1 - 2 เมตร หรือใส่แผ่นอะคริลิกใสกั้นระหว่างจุดที่ให้บริการ ดูแลเครื่องปรับอากาศให้อยู่ในสภาพดีและมีการระบายอากาศที่ดีภายในร้าน จัดให้มีถังขยะที่สะอาด สภาพดี มีฝาปิด โดยคัดแยกเป็นมูลฝอยทั่วไป เช่น ขนสัตว์ มูลสัตว์ เศษอาหาร ให้ใส่ถุงและมัดปากถุงให้แน่น มูลฝอยประเภทของมีคมที่ใช้ครั้งเดียวทิ้ง เช่น ใบมีด เข็ม ให้ทิ้งในภาชนะที่ปิดมิดชิดและปลอดภัย และมูลฝอยหรือวัสดุที่ปนเปื้อนเลือด เช่น สําลี ผ้าก๊อซ ให้รวบรวมใส่ถุง มูลฝอยติดเชื้อ (ถุงแดง) และนําไปกําจัดอย่างถูกต้อง
“ทั้งนี้ ผู้ให้บริการต้องสวมหน้ากากผ้าหรือหน้ากากอนามัย แผ่นใสครอบหน้า (Face Shield) และให้มีเสื้อคลุมที่สะอาดทุกครั้งที่ให้บริการ ต้องล้างมือด้วยสบู่และน้ํา หรือเจลแอลกอฮอล์ก่อนและหลังให้บริการแต่ละครั้ง และสวมถุงมือยางขณะให้บริการ หลีกเลี่ยงการนํามือมาสัมผัสใบหน้า ตา ปาก จมูก โดยไม่จําเป็น ดูแลสุขภาพให้แข็งแรง และดูแลรักษาสุขอนามัยส่วนบุคคลอย่างเคร่งครัด หากมีอุณหภูมิร่างกายเกิน 37.5 องศาเซลเซียส หรือมีไข้ ไอ จาม ให้หยุดปฏิบัติงานและไปพบแพทย์ แต่หากพบว่าผู้ปฏิบัติงานในร้านเป็นผู้ป่วยยืนยันหรือมีข้อมูลบ่งชี้ว่าร้านอาจเป็นจุดแพร่เชื้อได้ ให้เจ้าของร้านหยุดให้บริการ 3 วัน ทําความสะอาดฆ่าเชื้อทันทีภายใน 24 ชั่วโมง ภายใต้การกํากับดูแลของเจ้าพนักงานควบคุมโรคติดต่อ” อธิบดีกรมอนามัย กล่าวในที่สุด